b'\n_START_ARTICLE_\nKolposkopija\n_START_PARAGRAPH_\nKolposkop\xc3\xadja je diagnosti\xc4\x8dna metoda pregleda \xc5\xbeenskih spolovil, zlasti materni\xc4\x8dnega vratu, no\xc5\xbenice in zunanjega \xc5\xbeenskega spolovila, ki ga opravijo s kolposkopom, posebno pove\xc4\x8devalno opti\xc4\x8dno napravo. Mnoge predrakave in rakave spremembe na \xc5\xbeenskih spolovilih so vidne s kolposkopom. Pove\xc4\x8dava, ki jo nudi kolposkop, pregledovalcu omogo\xc4\x8da razlo\xc4\x8devanje zdravega od bolnega tkiva ter odvzem biopti\xc4\x8dnega materiala iz dolo\xc4\x8denih obmo\xc4\x8dij za nadaljnje preiskave. Poglavitna vloga kolposkopije je prepre\xc4\x8devanje raka materni\xc4\x8dnega vratu z zgodnjim odkrivanjem predrakavih sprememb. Metodo je leta 1925 izumil nem\xc5\xa1ki zdravnik Hans Hinselmann.'